BREAKING Primul deces din România al unui pacient cu coronavirus: un bărbat revenit din Franța cu cancer în fază terminală, internat la Craiova

Grupul de comunicare strategică a anunțat, duminică dimineață, că a fost înregistrat primul deces din România al unui pacient cu coronavirus. Este vorba despre un bărbat de 67 de ani, internat la Craiova, care avea cancer în stadiu terminal și care venise în 6 martie din Franța.

„A fost înregistrat primul deces al unui pacient infectat cu noul coronavirus pe teritoriul României. Este vorba de pacientul în vârstă de 67 de ani confirmat cu COVID-19 pe 18.03.2020 la UPU din cadrul Spitalului Filiași și transferat în aceeași dată la SCBI Craiova. Pacientul avea afecțiuni preexistente foarte grave, patologie neoplazică în stadiu terminal (cancer)”, a anunțat Grupul de comunicare strategică.

Bărbatul se întorsese în 6 martie din Franța.

Primarul orașului Filiași, Costeluș Ilie, a precizat, la Digi24, că bărbatul era internat în Franța, în stadiu terminal al bolii de care suferea și a solicitat să revină în țară. Acesta a fost adus de un avion în 6 martie, când nu erau restricții pentru persoanele care veneau din Franța, iar după ce a manifestat simptome de coronavirus a fost transportat la Centrul de primiri urgențe de la Filiași. Aici, el a intrat în contact cu 23 de cadre medicale, iar până acum au venit rezultatele la 18 teste și sunt toate negative.

Ministerul Afacerilor Externe a anunțat, sâmbătă, că șapte români au murit din cauza coronavirusului în Italia și Franța.

Sursa foto: G4Media.ro